**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  9 – 7 – 2024

**ΑΜΑΡΟΥΣΙΟΥ Αρ. Πρ.:** 196

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής**

**Κοινοποίηση: Δ/νση Π. Ε. Β΄ Αθήνας, Συλλόγους Εκπ/κών Π. Ε. της χώρας,**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΟΧΙ ΣΤΗΝ ΠΟΙΝΙΚΟΠΟΙΗΣΗ ΤΗΣ ΣΥΝΔΙΚΑΛΙΣΤΙΚΗΣ ΔΡΑΣΗΣ**

**ΚΑΤΩ ΤΑ ΧΕΡΙΑ ΑΠΟ ΤΟΥΣ ΑΠΕΡΓΟΥΣ ΕΚΠΑΙΔΕΥΤΙΚΟΥΣ**

**ΟΛΟΙ/ΟΛΕΣ ΤΗΝ ΠΕΜΠΤΗ  11 – 7 – 2024 ΣΤΙΣ 11:00 ΣΤΗΝ ΠΑΡΑΣΤΑΣΗ ΔΙΑΜΑΡΤΥΡΙΑΣ ΣΤΗΝ ΠΕΡΙΦΕΡΙΑΚΗ ΔΙΕΥΘΥΝΣΗ ΠΡΩΤΟΒΑΘΜΙΑΣ & ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΑΤΤΙΚΗΣ( ΞΕΝΙΑΣ 24).**

Σε μια πρωτοφανή επίδειξη αυταρχισμού ο νέος (αναπληρωτής) Περιφερειακός Δ/ντής Πρωτοβάθμιας & Δευτεροβάθμιας Εκπ/σης Αττικής δεν πρόλαβε να αναλάβει τα νέα του καθήκοντα και απέστειλε απειλητικό έγγραφο, κατόπιν υποδείξεως της ηγεσίας του ΥΠΑΙΘΑ,  που παραπέμπει στις κυρώσεις του άρθρου 56 του 4823/2021 για «όσες/όσους δεν συνέπραξαν στην αξιολόγηση»!!

Συγκεκριμένα ζητά να καταχωρηθούν στην πλατφόρμα τα μονομερή πρακτικά για όσους δεν αξιολογήθηκαν, και εγκαλεί  τα στελέχη (διευθυντές προϊστάμενες σχ. μονάδων) που αρνήθηκαν να λάβουν μέρος στην διαδικασία αξιολόγησης ή την «παρεμπόδισαν» με όποιο τρόπο!

Αντίστοιχα στη Δ/νση Π. Ε. Αργολίδας στις αρχές του Ιούνη ο Δ/ντης Εκπαίδευσης  αντικατέστησε νεοδιόριστη συναδέλφισσα προϊσταμένη εφαρμόζοντας την εγκύκλιο του γενικού γραμματέα του υπουργείου Παιδείας, επειδή δήθεν «παρακώλυε και αρνούνταν την αξιολόγηση». Πράξη εκδικητική κι απολύτως παράνομη, καθώς η συναδέλφισσα συμμετείχε στις συλλογικές αποφάσεις της  ΔΟΕ στην απεργία – αποχή που είναι σε πλήρη ισχύ και απολύτως νόμιμη.

Στην ίδια κατεύθυνση κινείται η Δ/ντρια Δ. Ε. Αχαΐας που καλεί 2 απεργούς διευθυντές στο Συμβούλιο επιλογής να απολογηθούν και απειλούνται με  παύση επειδή –συμμετέχοντας στην προκηρυγμένη απεργία/αποχή και από την ΟΛΜΕ και την τοπική ΕΛΜΕ δεν προχώρησαν σε αξιολόγηση καθηγητών (για το θέμα έχει ήδη εκδοθεί ψήφισμα συμπαράστασης από το Δ. Σ. του Σ. Ε. Π. Ε. Αμαρουσίου με έγγραφο με αρ. πρ. 195/8 – 7 – 2024).

**Τονίζουμε για άλλη μια φορά ότι η εγκύκλιος του Γεν. Γρ. του ΥΠΑΙΘΑ κου Κατσαρού είναι καθόλα παράνομη αφού ερμηνεύει δικαστικές αποφάσεις και κινείται στα όρια της κατάχρησης  των θέσεων εξουσίας.**

Ο στόχος τους είναι ξεκάθαρος: Να παρεμποδιστεί η συνδικαλιστική δράση και εκβιαστικά οι εκπαιδευτικοί να συρθούν στην  αξιολόγηση, που οδηγεί στην κατηγοριοποίηση σχολείων και εκπαιδευτικών, στην ιδιωτικοποίηση και εμπορευματοποίηση του δωρεάν δημόσιου σχολείου. Το υπουργείο γνωρίζει ότι η συμμετοχή στην απεργία είναι δικαίωμα που οι αγώνες των εργαζομένων κατοχύρωσαν στο σύνταγμα,  και θα πρέπει να προστατεύεται.

Τρία χρόνια τώρα δεν κατάφεραν να διασπάσουν την αγωνιστικότητα και μαχητικότητα των εκπαιδευτικών,  αλλά αντίθετα την ενίσχυσαν. Το αποδεικνύουν οι ιστορικές μαζικές συνελεύσεις  των Σ.Ε.Π.Ε.  που πραγματοποιήθηκαν τον Μάρτιο  και οδήγησαν σε κρίσιμες αποφάσεις για τη συνέχιση του αγώνα.

Τρεις μήνες τώρα μετά την κατάπτυστη εγκύκλιο Κατσαρού και τις μαζικές κινητοποιήσεις Σ.Ε.Π.Ε. και Ε.Λ.Μ.Ε. στις διευθύνσεις εκπαίδευσης δεν τόλμησαν να προχωρήσουν σε παύσεις. Το ίδιο θα συμβεί και τώρα!

Θυμίζουμε ότι το 2022 επιχείρησαν να επιβάλουν ποινές σε Διευθυντές/Διευθύντριες – Προϊστάμενες/-ους που όντας απεργοί - συμμετέχοντες στην Απεργία/Αποχή που είχαν προκηρύξει τα σωματεία τους - δεν ανάρτησαν στην πλατφόρμα την αυταξιολόγηση της σχολικής μονάδας. Κάτω από τη συλλογική μαχητική στάση των συναδέλφων και των σωματείων δεν τα κατάφεραν. Τα υπηρεσιακά συμβούλια με τις αποφάσεις τους αναγνώρισαν το απεργιακό δικαίωμα και οι συνάδελφοι/-ισσες  δικαιώθηκαν.

**Προσπαθούν να σπείρουν το φόβο, αλλά να ξέρουν πως θα εισπράξουν οργή!**

**Τώρα πρέπει να οξυνθεί η αντιπαράθεση κι από εμάς!**

**Όταν ένας Περιφερειακός Διευθυντής Εκπ/σης απειλεί εκατοντάδες νεοδιόριστους και στελέχη, όταν Διευθυντές Εκπαίδευσης παύουν ή απειλούν με παύση, χτυπώντας το δικαίωμά μας στην απεργία, θέλουν να εγκαθιδρυθεί εργασιακός και παιδαγωγικός μεσαίωνας!**

**Να σηκωθούμε ψηλότερα! ΤΩΡΑ αποφασιστικά για να σπάσουμε την προσπάθεια του ΥΠΑΙΘΑ να μας απομονώσει και να αναδείξουμε ως μέγιστο το ζήτημα των διώξεων και της αμφισβήτησης του απεργιακού δικαιώματος. Το ζήτημα των διώξεων –παύσεων – αντικαταστάσεων, που αφορά απεργούς, ξεπερνά τα όρια της εκπαίδευσης και αποτελεί αιτία πολέμου για όλο το εργατικό κίνημα.**

* Καλούμε τα στελέχη  εκπαίδευσης ( Διευθυντές Εκπαίδευσης που  ορίζονται να εκδώσουν πράξη παύσης – τα μέλη των συμβούλιων επιλογής & των υπηρεσιακών  συμβουλίων ) να μην δεχτούν να γραφτούν τα ονόματα τους στις πιο μαύρες σελίδες της ιστορίας της εκπαίδευσης ως αυτοί που στράφηκαν απέναντι στον εκπαιδευτικό κόσμο, που συλλογικά δίνει τη μάχη για την υπεράσπιση των μορφωτικών δικαιωμάτων των μαθητ(ρι)ών και των εργασιακών των εκπαιδευτικών και της δημόσιας εκπαίδευσης.
* Διαμηνύουμε  στα στελέχη εκπαίδευσης: Διευθυντές Εκπαίδευσης μέλη των συμβούλιων επιλογής & των υπηρεσιακών  συμβουλίων που καλούνται να υλοποιήσουν τις αυθαίρετες - παράνομες πράξεις του ΥΠΑΙΘΑ,  ότι οι συνάδελφοι είναι απεργοί και προστατεύονται από το συνταγματικά κατοχυρωμένο απεργιακό δικαίωμα!   Όσες/όσοι  παραβλέποντας το υπογράψουν αποφάσεις καταστρατήγησης του, έχουν προσωπική ευθύνη  και θα τους αντιμετωπίσουμε με κάθε συνδικαλιστικό, νομικό και πολιτικό μέσο, συλλογικά και προσωπικά. Κανένας δεν έχει δικαίωμα να θίξει στο ελάχιστο απεργούς συναδέλφους και συναδέλφισσες.
* Κανένας συνάδελφος/-σα να μη δεχτεί να αντικαταστήσει Διευθυντές/-ντριες - Προϊσταμένες εάν επιχειρηθεί να  παυθούν.

Θεωρούμε ότι  όποιος/-α  συμπράξει σε τέτοια κατάφωρη παραβίαση του απεργιακού δικαιώματος δεν έχει θέση στα σωματεία μας.

Στηρίζουμε περήφανα την επιλογή μας να σταθούμε αταλάντευτα στην συλλογική μας απόφαση να υπερασπιστούμε το δημόσιο σχολείο και τα παιδιά! Όχι μόνο δεν αλλάζουμε στάση αλλά αντίθετα κλιμακώνουμε τον αγώνα και διευρύνουμε το μέτωπο ενάντια στην αξιολόγηση. Συνεχίζουμε μέχρι τη νίκη!

**Η υπεράσπιση του απεργιακού  δικαιώματος  είναι υπόθεση όλων**

Καλούμε να πάρουν όλοι θέση, κόμματα, σωματεία, ΟΜΟΣΠΟΝΔΙΕΣ (Δ.Ο.Ε., Ο.Λ.Μ.Ε., Α.Δ.Ε.Δ.Υ., ΠΟΣΕΕΠΕΑ),  γονεϊκοί φορείς, η πανεπιστημιακή κοινότητα και όλο το εργατικό κίνημα μαχητικά και μαζικά να υπερασπιστούμε με όλα τα μέσα το απεργιακό δικαίωμα!

**Απαιτούμε από τις ΟΜΟΣΠΟΝΔΙΕΣ ΔΟΕ - ΟΛΜΕ να καταγγείλουν αυτές τις μεθοδεύσεις και να πάρουν ΤΩΡΑ αγωνιστικές πρωτοβουλίες**

**Κάτω τα χέρια από τους απεργούς!**

Ως πρώτη απάντηση συμμετέχουμε μαζί και με άλλα πρωτοβάθμια σωματεία (Σ.Ε.Π.Ε. – Ε.Λ.Μ.Ε.) σε κινητοποίηση – παράσταση διαμαρτυρίας στην Περιφερειακή Δ/νση Πρωτοβάθμιας & Δευτεροβάθμιας Αττικής, την Πέμπτη 11 – 7 – 2024, στις 11:00 (Ξενίας 24 – Αθήνα).

Το θέμα δεν είναι στενά εκπαιδευτικό. Η δημοκρατία στην εκπαίδευση, η πάλη ενάντια στην αξιολόγηση/κατηγοριοποίηση/ιδιωτικοποίηση σχολείων και η υποταγή των εκπαιδευτικών αφορά όλη την κοινωνία. Το κύμα αλληλεγγύης που εκδηλώθηκε αμέσως μετά την ανακοίνωση της εγκυκλίου Κατσαρού θα συνεχιστεί και θα δυναμώσει ακόμα περισσότερο σε κάθε πόλη και περιοχή σε όλη τη χώρα.

**ΔΕΝ θα τα καταφέρουν! Θα υπερασπίσουμε το ΔΙΚΑΙΩΜΑ ΣΤΗΝ ΑΠΕΡΓΙΑ μέχρι τη Νίκη.**

Υπερασπίζουμε το δημόσιο σχολείο τους/τις μαθητές/-τριες και τους/τις εκπαιδευτικούς ενάντια στην εμπορευματοποίηση, τον επιθεωρητισμό και την υποταγή.

**Αυτοί με δίκες, διώξεις, τρομοκρατία εμείς με το λαό για δωρεάν παιδεία!**

**Ως εδώ! Κάτω τα χέρια σας από τα σχολεία και τους εκπαιδευτικούς!**

**Το δικαίωμα στην απεργία δεν τιμωρείται, δεν «παύεται», δεν «αντικαθίσταται»!**

**Στις απειλές και στις παράνομες ενέργειες απαντάμε μαχητικά με συνέχιση της Απεργίας – Αποχής!**

**Τώρα οι Δ.Ο.Ε. – Ο.Λ.Μ.Ε. – ΠΟΣΕΕΠΕΑ και οι Ε.Λ.Μ.Ε. – Σ.Ε.Π.Ε. να αναλάβουμε αγωνιστικές πρωτοβουλίες σε κάθε κατεύθυνση για την υπεράσπιση των συναδέλφων/-ισσών.**

**Όλοι/όλες την Πέμπτη 11 – 7 – 2024 στις 11:00 στην Περ/κή Δ/νση Πρ. & Δευτ. Εκπ/σης Αττικής (Ξενίας 24)**

